Pääministeri Theresa May kärsi nöyryyttävän 149 äänen tappion äänestyksessä EU-erosopimuksesta.

Jos mitään muuta ei tapahdu, Britannian ero EU:sta astuu voimaan 29.3. Reuters

Ei sillä ollut edes mitään mahdollisuuksia. Pääministeri Theresa Mayn konservatiiveja tukenut Pohjois-Irlannin protestantteja edustaja DUP-puolue ilmoitti jo etukäteen, että ei oio tukea May EU:n kanssa neuvottelemaa sopimusta.

Äänestyksessä Mayn esitys kaatui 391-242. May yritti loppuun saakka taivutella alahuonetta erosopimuksen taakse.

May kävi maanantaina myöhään illalla ”iltalypsyllä” EU:ssa, jossa hän sai omasta mielestään laillisesti sitovan sopimuksen siitä, että Pohjois-Irlannin ja Irlannin tasavallan välille ei synny niin kutsuttua kovaa rajaa kaikkine tullimuodollisuuksineen. Juuri se on ollut kynnyskysymys sopimuksen vastustajille.

DUP:n mielestä tällaista laillisesti sitovaa sopimusta ei ole syntynyt. Myöskin konservatiivien kovan linjan edustajat olivat tyytymättömiä EU:n antamiin myönnytyksiin.

Kuvassa Theresa May poistumassa parlamentista kärsittyään tappion EU-erosopimusäänestyksessä 12.3.2019. EPA / AOP

Miten tästä eteenpäin?

Parlamentin on määrä äänestää keskiviikkona siitä, voiko Britannia erota EU:sta ilman sopimusta. Valtaosa kansanedustajista haluaa jonkinlaisen erosopimuksen, vaikka Mayn neuvottelema sopimus ei heille kelpaakaan.

Kun hallitus todennäköisesti ei saa lupaa erota ilman sopimusta, Maylle ei jää muuta vaihtoehtoa kuin pyytää lisää neuvotteluaikaa EU:n kanssa. EU:n huippukokouksessa 21. - 22. tätä kuuta puolestaan päätetään siitä, myöntääkö EU tätä jatkoaikaa.

Jos mitään muuta ei tapahdu, Britannian ero EU:sta astuu voimaan 17 päivän kuluttua 29.3. Siis ilman minkäänlaista sopimusta. Kukaan ei tiedä, mitä se käytännössä merkitsee.

Oppositiossa olevan työväenpuolueen johtaja Jeremy Corbyn kerkisi äänestystuloksen selvittyä jo vaatia uusia parlamenttivaaleja. Epäselvää on, miten se ratkaisisi Britannian EU-umpikujan.

EU:n pääneuvottelija Michel Barnier kirjoitti tviitissään, että EU on nyt tehnyt kaiken mitä voi, jotta brittiparlamentti hyväksyisi neuvottelutuloksen. Nyt Britannian pitää itse ratkaista asia.